Врз основа на член 36 став 1 точка 3 и член 64 став 1 од Статутот на Општина Центар-Скопје („Службен гласник на Општина Центар-Скопје“ бр. 1/06; 12/15; 9/19; 14/19; 1/21 и 11/21), Градоначалникот на Општина Центар-Скопје донесе

**Р Е Ш Е Н И Е**

**за објавување на Програмата за здравствена, социјална заштита и заштита на деца на Општина Центар-Скопје за 2024 година**

Се објавува Програмата за здравствена, социјална заштита и заштита на децана Општина Центар-Скопје за 2024 година,

што Советот на Општина Центар-Скопје ја донесе на 31. седница, одржана на 28.12.2023 година.

Бр. 09-5640/41 ГРАДОНАЧАЛНИК

28.12.2023 година на Општина Центар-Скопје

С к о п ј е м-р Горан Герасимовски

Изготвил: Д. Наумоска Радончиќ

Контролирал: Г. Мицевски

Врз основа на член 22 став 1 точка 7 од Законот за локалната самоуправа („Службен весник на РМ“ бр. 5/02) и член 15 став 1 точка 1 и член 26 точка 12 од Статутот на Општина Центар-Скопје („Службен гласник на Општина Центар-Скопје“ бр. 1/06; 12/15; 9/19; 14/19; 1/21 и 11/21), Советот на Општина Центар-Скопје на 31. седница, одржана на 28.12.2023 година, донесе:

**ПРОГРАМА**

**за здравствена, социјална заштита и заштита на деца на**

**Општина Центар-Скопје за 2024 година**

**Содржина**

[1. ВОВЕД 113](#_Toc525032779)

[2. НАЧИН И МЕТОДОЛОГИЈА НА ПОДГОТОВКА НА ПРОГРАМАТА 113](#_Toc525032780)

[3. ЦЕЛНИ ГРУПИ И КРАЈНИ КОРИСНИЦИ 113](#_Toc525032781)

[3.1 Општо целни групи 113](#_Toc525032782)

[3.2 Крајни корисници 114](#_Toc525032783)

[4. ЦЕЛ (или ПРИОРИТЕТИ) НА ПРОГРАМАТА 114](#_Toc525032784)

[4.1 Основни цели/приоритети 114](#_Toc525032785)

[4.2 Специфични цели/приоритети 115](#_Toc525032786)

[4.3 Одговорни сектори и одделенија 116](#_Toc525032787)

[4.4 Поврзаност со други области и сектори 116](#_Toc525032788)

[5. ПРОЕКТИ И АКТИВНОСТИ НА ПРОГРАМАТА 116](#_Toc525032789)

[5.1 Проекти 116](#_Toc525032790)

[ОЧЕКУВАНИ РЕЗУЛТАТИ И ПОКАЗАТЕЛИ НА ГОДИШНАТА ПРОГРАМА 131](#_Toc525032791)

# ВОВЕД

**Законски рамки според кои се подготвува Програмата:**

* Закон за локалната самоуправа, член 22 став 1 точка 7 од „Службен весник на РМ“ бр. 5/02,
* Закон за социјална заштита, член 11 од „Службен весник на РМ“ бр. 79/09; 36/11; 51/11; 166/12; 15/13; 79/13; 164/13; 187/13; 38/14; 44/14; 116/14; 180/14; 180/14; 150/15; 192/15; 33/15; 72/15; 104/15; 173/15 и 30/16) и од
* Закон за еднакви можности на жените и мажите и од
* Статутот на Општина Центар-Скопје, член 26

**Стратегиски документи:**

* Национална програма за развој на социјална заштита

Основни начела и принципи во системот на социјална заштита

Основни начела врз кои се заснова социјалната заштита се:

1. Социјална праведност и солидарност;
2. Давање посебна заштита на немоќни и неспособни за работа;
3. Посебна грижа и заштита на семејството и на децата без родители и родителска грижа.

Во функција на имплементацијата на законите oд областа на социјалната и детската заштита што важат во Република Северна Македонија, Општина Центар-Скопје подготви Програма за соодветно и успешно обезбедување социјална заштита за своите граѓани, со развивање и реализирање на најразновидни форми и облици на сoцијални активности според потребите на граѓаните што живеат во нашата Општина.

Со Програмата за социјална и заштита на деца се продлабочува и се унапредува системот на социјална заштита за обезбедување и задоволување на потребите на граѓаните на локално ниво.

# НАЧИН И МЕТОДОЛОГИЈА НА ПОДГОТОВКА НА ПРОГРАМАТА

Проектите што се содржани во Програмата се подготвени во координација со директорите на градинките, со претставниците од Советот на Општина Центар-Скопје и со Одделението за социјална и здравствена заштита и заштита на деца. Исто така, користена е алатка за истражување/анкетирање што ја спроведе Центарот на заедницата на Општина Центар. Резултатите и препораките од ова истражување се имплементирани во оваа Програма.

# ЦЕЛНИ ГРУПИ И КРАЈНИ КОРИСНИЦИ

# Општо целни групи

Општина Центар-Скопје, преку своите програмски активности е должна да оствари здравствена, социјална и заштита на деца на следниве категории граѓани: лица со инвалидност, деца/ млади без родители и родителска грижа, деца/млади со попречености, деца/млади со воспитно-социјални проблеми, деца/млади од еднородителски семејства, лица изложени на социјален ризик, лица што злоупотребуваат дроги, други психотропни

супстанции и алкохол, лица жртви на каква било форма на насилство и трговија со луѓе, жени жртви на насилство, стари лица без семејна грижа, невработени лица, лица од различни етнички заедници, самохрани родители и деца од еднородителски семејства; и

сето тоа преку вонинституционални и институционални облици на социјална заштита, домување, како и подигнување на свеста на населението за потребите од обезбедување здравствена, социјална и заштита на деца.

# Крајни корисници

* Стари лица
* Новородени деца во тековната година
* Лица жртви на насилство
* Лица во социјален ризик
* Невработени лица
* Лица од различни етнички заедници
* Самохрани родители и деца од еднородителски семејства
* Лица со посебни потреби
* Деца опфатени во предучилишните установи (детски градинки)
* Кадри вработени во предучилишните установи (детски градинки)

# ЦЕЛ (или ПРИОРИТЕТИ) НА ПРОГРАМАТА

# Основни цели/приоритети

**Основни начела и принципи во системот на социјална заштита**

**Основни начела** врз кои се заснова социјалната заштита се:

1. Социјална праведност и солидарност;
2. Давање посебна заштита на немоќни и неспособни за работа;
3. Посебна грижа и заштита на семејството и на децата без родители и родителска грижа.

**Носители на социјална заштита** се: Републиката, Општината, Градот Скопје и општините во Градот Скопје.

Паралелено со процесот на децентрализација на надлежностите во социјалната заштита од централно ниво на локално ниво се одвиваат и процесите на плурализација и деинституционализација во социјалната заштита. Овие процеси се тесно поврзани меѓу себе и еднакво се значајни за подобрување на социјалните услуги за граѓаните. Зајакнувањето на мрежата на услугите што ги даваат здруженијата на граѓани, правни и физички лица е услов за успешно и посоодветно спроведување на децентрализацијата. Во развојот и во унапредувањето на мрежата на социјални услуги во процесот на деинституционализација и реализирање на програмите за социјална заштита неопходно е Општината:

* Да развива и да ја јакне соработката меѓу владините и невладините институции што вршат работи во област на социјалната заштита;
* Да донесува развојни програми од областа на социјалната заштита;
* Да развива сервисни услуги и форми на вонинституционална заштита, центри за дневно и повремено прифаќање на мали групни домови, развивање мрежа за згрижувачки семејства и многу други активности.

Поради тоа, Општинa Центар-Скопје има обврска да ја развива и да ја унапредува социјалната заштита, при што на своите граѓани ќе им обезбеди социјална помош и социјални услуги кога не се во можност самостојно да ја остварат својата социјална сигурност.

Во остварувањето на надлежностите Општина Центар-Скопје е одговорна за:

* Донесување развојни програми за социјална заштита;
* Основање јавни установи за социјална заштита;
* Развивање вонинституционални форми за социјална заштита;
* Развивање социјални програми во соработка со другите сегменти на јавниот сектор, приватниот сектор и со невладините организации.

**Вредности и принципи врз кои се темели Програмата** на Општина Центар-Скопје за здравствена, социјална и заштита на деца се:

* *Најдобри интереси на корисниците* - давање услуги што во најголема мера се усогласени со потребите на корисниците при што се почитуваат човековите права и достоинство;
* *Достапност на услугите на корисниците* - обезбедување услови и развивање услуги за да може граѓаните приоритетно да ги задоволуваат своите потреби во средината во која живеат, на локално ниво;
* *Партиципација, одговорност и самостојност на корисниците* - обезбедување учество на корисниците во донесувањето одлуки за начинот на задоволување на потребите и продуктивен живот во заедницата;
* *Континуитет на заштита и можност за избор на услуги и даватели на услуги* - развивање разновидни услуги во рамките на јавниот, невладиниот и приватниот сектор;
* *Во спроведувањето на горенаведените цели Програмата ќе ги почитува принципите на родова еднаквост.*

Социјалната заштита е дејност од јавен интерес што е од особено значење за граѓаните на Република Северна Македонија бидејќи со неа се дефинира системот на политички мерки и активности со кои треба да се спречат и да се надминат основните социјални ризици на кои е изложен граѓанинот.

Токму затоа социјалната заштита во Општина Центар-Скопје се темели врз навремена, праведна, ефективна и транспарентна испорака на општинските социјални услуги што придонесува за социјална еднаквост меѓу граѓаните на Општината.

Основна цел на оваа Програма е развој на интегриран, транспарентен и ефективен систем на социјална, здравствена заштита, кој ќе обезбеди достапни, ефикасни и квалитетни мерки и услуги креирани според потребите на корисниците што живеат на територијата на Општина Центар-Скопје. Исто така, оваа Програма цели кон реализација на активности за заштита на децата, правото на секое дете да се вклучи во институционален облик на воспитно-образовната работа, притоа задоволувајќи ги нивните развојни потреби, потребите на семејството и општеството во целина.

Реализирањето на Програмата ќе се спроведе со низа активности од различни области во рамките на социјалната, здравствената и детската заштита, одредени во Програмата.

# Специфични цели/приоритети

* Унапредување на работата со корисниците во насока на зајакната партиципација, вклученост во планирање иво донесување одлуки, зајакнување и искористување на нивните потенцијали;
* Развој на социјалната превенција како организирана, континуирана и координирана активност на територијата на Општина Центар-Скопје;
* Зајакнување на вонинституционалната заштита преку развивање на постојните и воведување нови видови социјални услуги во согласност со потребите на граѓаните, како и унапредување на начините за обезбедување и нивно доставување;
* Продолжување на веќе започнатите процеси на децентрализација, плурализација и деинституционализација во социјалната заштита;
* Овозможување сите деца од предучилишна возраст да посетуваат јавна установа во најблиската околина;
* Здобивање со основни знаења, вештини и навики, развивање свест за општествена одговорност кај децата и активно вклучување во општествениот живот, развивање смисла за прифаќање, доживување и вреднување на естетските вредности, градење правилен однос кон животната средина;
* Продлабочување на активностите за поквалитетно згрижување, воспитание и образование, пред сѐ, создавање стимулативни услови за развој на детето и развивање на неговите позитивни страни и творечки потенцијали;
* Развивање концепт заснован врз добри и јасно прецизирани принципи за детско воспитание и образование, пред сѐ, раководејќи се според принципите на Програмата за рано учење и развој;
* Подготовка на детето за продолжување на образованието во основното училиште преку разни културни, еколошки, креативни и други манифестации;
* Почитување и вреднување на трудот на стручните тимови што работат на унапредување на квалитетот, како на згрижувачката, така и на воспитно-образовната работа со децата.

# Одговорни сектори и одделенија

* Сектор за јавни дејности
* Одделение за здравствена, социјална и заштита на деца

# Поврзаност со други области и сектори

* Сектор за финансиски прашања
* Сектор за поддршка на Градоначалник, Одделение за односи со јавност
* Одделение за образование, млади и спорт
* Одделение за култура

# ПРОЕКТИ И АКТИВНОСТИ НА ПРОГРАМАТА

# Проекти

1. **ДОДЕЛУВАЊЕ ПАРИЧНА ПОМОШ ЗА НОВОРОДЕНЧЕ- СРЕДСТВА ПРЕДВИДЕНИ ОД БУЏЕТОТ НА ОПШТИНА ЦЕНТАР-СКОПЈЕ ЗА 2024 ГОДИНА**

Во рамките на своите активности Општина Центар-Скопје, секоја година во континуитет, успешно продолжува со реализација на остварување на правото за користење парична помош за новороденче. Паричната помош изнесува 7.000 денари и еднократно ќе се доделува во текот на 2024 година, на родителите на секое новородено дете што се со постојана адреса на живеење или престојување во Општина Центар-Скопје.

Барањето за користење на оваа помош и потребната документација се поднесуваат во архивата на Општина Центар, најдоцна до навршени шест (6) месеци на новороденчето, кое го има во електронска форма на веб-страницата на Општината.

Право на доделување парична помош се остварува за секое новороденче, како и во случај на повеќе новородени деца одеднаш.

Со ова продолжува позитивниот тренд секое семејство што ќе добие принова, а ги исполнува критериумите да се жители на Општина Центар, да добие парична помош за новороденче. Општина Центар со оваа активност покажува дека се грижи за најмладите жители и им дава првична поддршка на родителите. На овој начин не само што се помагаат семејствата со принова, туку Општината добива и евиденција за новородените деца во Општина Центар- Скопје на годишно ниво, а со оглед на фактот дека оваа активност се реализираше и во претходните неколку години, може да се утврди и дали постои тренд на пораст или на намалување на бројот на новородени деца во Општината. Исто така, увидот во бројот на новородени деца на годишно ниво е од голема придобивка и за детските градинки на територијата на Општината бидејќи на тој начин и тие може да го планираат опфатот на деца за секоја календарска година.

**Целни групи:**

* Родителите и нивните новородени деца, укажувајќи на важноста како идни граѓани што ќе придонесуваат за развој на општеството.

**Време на реализација:** континуирано во текот на 2024 година

**Одговорен за реализација:** Одделение за социјална и здравствена заштита и заштита на деца на Општина Центар

**Очекувани резултати:**

* Парична помош за младите семејства што имаат нов член или членови во семејството.
* Евиденција на новородени деца во Општина Центар-Скопје на годишно ниво.
* Детските градинки што се на територијата на Општина Центар ќе може да го планираат опфатот на деца за секоја календарска година

**Буџет: 2.500.000,00 денари**

1. **СЕРВИС ЗА СТАРИ ЛИЦА**

Имајќи ја предвид статистиката дека во Општина Центар-Скопје околу 20 % од населението се граѓани на возраст над 60 години, разбирлива е потребата на Општината да реализира активности што конкретно се насочени кон овие граѓани.

Во согласност со активностите предвидени во **Националната стратегијата за стари лица**

Да се обезбеди континуирана грижа за стари лица во следниве сегменти:

* Дневно опслужување на основните потреби на овие граѓани (жени и мажи)
* Обезбедување примарна медицинска помош и медицински совети

**Функционирање на Сервисот за стари лица**

Според податоците добиени со изработката на социјалната карта на територијата на Општина Центар-Скопје, во 2014 година 15,3 % од вкупното население биле лица на возраст над 60 години и 631 лице на возраст над 65 години. Во Општината имаше вкупно 15.269 (2015) корисници на пензиско осигурување. Просечната пензија на територијата на Општина Центар-Скопје изнесуваше 12.463,00 денари, но сега таа изнесува повеќе од 16.000 денари. Многубројните теренски истражувања покажаа дека има огромна потреба, а во согласност со тоа и побарувачка за негуватели за стари лица во домашни услови од семејствата во Општина Центар-Скопје. Главни предизвици со кои секојдневно се соочуваат старите лица се: неможност да ги извршат секојдневните активности поради старост, неподвижност и болест, влошена здравствена состојба и немање асистенција при посета на лекар, немање помош и поддршка при снабдувањето на основните прехранбени производи, немање средства за ангажирање негувател во домашни услови и сл.

Општина Центар-Скопје, имајќи ги предвид овие информации и ситуацијата во која се наоѓаат старите лица, нуди помош и поддршка на најзагрозените лица во вид парична субвенција за ангажирање негувател за старото лице преку специјализиран провајдер на услуги и се планира со оваа активност да се продолжи како добра практика и во текот на 2024 година.

Планирано е со проектот „Сервис за стари лица“ месечно да се опфатат околу стотина лица / корисници (станува збор за променлива бројка заради специфичноста на категоријата корисници) што би ги добивале следниве услуги:

• помош во извршувањето на секојдневните активности (купување, подготовка на храна, одржување на просторот, лична хигиена, кај изнемоштените стари лица ќе се врши и утринска и делумна тоалета),

• обезбедување основна помош во мобилност, лесни масажи, физички вежби, раздвижување,

• задачи од медицински аспект (носење на здравствени прегледи, контрола на крвниот притисок, набавка на лекови и водење грижа за навремено земање на терапијата),

• психосоцијална поддршка (помош во исполнувањето на социјални, културни, забавни и други потреби, одржување социјални контакти и соодветни активности во локалната заедница).

Со проектот се планира ангажирање на следниов персонал: 15 обучени негуватели и еден физиотерапевт. Во тимот ќе биде вклучен и социјален работник што ќе води евиденција за досиејата на сите корисници и ќе биде задолжен за подготвување индивидуален план за работа на негувателите.

Работното време на негувателите ќе биде организирано од понеделник до сабота само прва смена и најдоцна до 16 часот. Предвидено е секој негувател во текот на денот да оствари посета на тројца корисници кај кои ќе биде по два часа. Секој корисник ќе биде посетен по трипати во неделата по два часа.

Во рамките на проектот треба да биде вклучен и физиотерапевт што ќе остварува посети кај корисниците (во согласност со нивните потреби и состојбата во која се наоѓаат) двапати во неделата по еден час во договор со корисникот. Физиотерапевт ќе добијат само оние корисници што имаат потреба од тоа според лекарски наод и со потврда од социјалниот работник дека на терен има реална потреба за тоа. Корисниците што сакаат

физиотерапевт не може истовремено да имаат и негувател, се добива една услуга или физиотерапевт или негувател. Тоа може да се избере според приоритетните потреби.

**Целни групи:**

- Невработените лица што се здобиле со сертификат за негувател во домашни услови

- Старите лица што се опфатени со проектот и нивните семејства како крајни корисници

**Очекувани резултати:**

- Подобри услови за квалитетен живот и достоинствено стареење

**Време на реализација:** континуирано во текот на цела година

**Реализатор:** Одделение за социјална и здравствена заштита и заштита на деца - Општина Центар, граѓански организации, здруженија на граѓани и НВО

**Буџет: 4.900.000,00 денари**

1. **ПРАВО НА ФИНАНСИСКА ПОМОШ И ПОДДРШКА НА ЖИТЕЛИ НА ОПШТИНА ЦЕНТАР-СКОПЈЕ**

Остварувањето на ова право на финансиска помош е регулирано со Правилникот за постапката за остварување право на финансиска помош и поддршка на жители на Општина Центар-Скопје, со кој се утврдуваат условите, начинот и постапката за користење финансиски средства што се наменети за остварување право на финансиска помош и поддршка на жители на Општина Центар-Скопје, кои се предвидени во Програмата за здравствена, социјална заштита и заштита на деца, кои се нашле во акутен социјален ризик и тоа:

* Лица со здравствен проблем (кои доставиле доказ/сметки за направени трошоци за лекување за последните три (3) месеци од денот на поднесувањето на барањето);
* Еднородителски семејства во социјален ризик (поради неплатена алиментација, долготрајност на бракоразводната постапка, недостиг од родител заради смрт или издржување затворска казна).

За утврдување на постапката и остварување на правото на финансиска помош и поддршка надлежна е Комисијата за здравствена, социјална заштита и заштита на деца при Советот на Општината.

Право на користење на овие финансиски средства имаат физички лица што се жители на Општина Центар-Скопје, припаѓаат на социјално загрозените групи, а ги исполнуваат следниве критериуми:

* за здравствен проблем лицето треба да достави доказ/сметки за направени трошоци за лекување за последните три (3) месеци од денот на поднесувањето на барањето;
* за помош при лекување заедно со барањето се доставува уредна документација што не е постара од шест (6) месеци;
* за помош на еднородителски семејства во социјален ризик треба да се достави (во зависност од ситуацијата): извод од Матична книга на родените, извод од Матична книга на умрените - за родител, доказ од Министерството за внатрешни работи дека родителот е исчезнат и/или доказ од Министерството за правда дека лицето издржува затворска казна подолго од шест (6) месеци.

И услови:

* подносителот на барањето да има адреса на живеење во Општина Центар-Скопје;
* подносителот на барањето може да го оствари правото на финансиска помош и поддршка само еднаш во текот на календарската година.

Распределбата на финансиските средства се одвива на квартално ниво, почитувајќи го принципот на солидарност, во зависност од расположливите средства во Буџетот за кварталниот период. Притоа, максималниот износ што може да го одобри Комисијата за здравствена, социјална заштита и заштита на деца (која е надлежна за разгледување на овие пристигнати барања), по одобрено барање нема да биде повисок од 30.000,00 денари.

За барањата за финансиска помош во износ што е повисок од 30.000,00 денари Градоначалникот, по барање на надлежната Комисија, предлог-одлуката ќе ја проследи на одлучување до Советот на Општина Центар-Скопје.

**Целни групи:**

-Корисници на социјална парична помош што се со постојано живеалиште на територија на Општина Центар

-Жители на Општината со влошен социјален статус

-Жители на Општината што имаат влошена или загрозувачка здравствена состојба

**Период на реализација:** тековно, во цела календарска година

**Реализатор:**

* Сектор за јавни дејности - Одделение за здравствена, социјална и заштита на деца

**Буџет: 2.500.000,00 денари**

1. **ИНКЛУЗИЈА НА ДЕЦА РОМИ ВО ЈАВНИТЕ ОБРАЗОВНИ УСТАНОВИ - ДЕТСКИ ГРАДИНКИ ВО ОПШТИНА ЦЕНТАР-СКОПЈЕ**

Станува збор за проект што се реализира во соработка со Министерството за труд и социјална политика и Ромскиот едукативен фонд, а се однесува на инклузија на деца Роми на возраст од 4 години и 8 месеци до 5 години и 7 месеци, кои се жители на Општина Центар-Скопје, а претходно не биле опфатени со предучилишниот образовен процес.

Целта на проектот е подобрување и поддршка на интеграцијата и намалување на запоставеноста на децата Роми со зголемување на нивниот број во јавните општински установи една година пред поаѓање во основно училиште.

Имајќи ја предвид важноста на процесот на интеграција на децата во образовниот систем и неговото влијание врз нивниот личен и социјален развој, Општина Центар-Скопје ќе се вклучи во проектот преку покривање на трошоците за партиципација за престој на деца во детската градинка.

Предвидено е овој проект да се спроведува во детската градинка „Раде Јовчевски Корчагин“ во Општина Центар-Скопје и во 2024 година со него ќе бидат опфатени до 20 деца од ромска националност што се жители на Општината.

**Целни групи:**

* Максимум 20 деца (девојчиња и момчиња) од ромска националност што се жители на Општината

**Очекувани резултати:**

* Максимум 20 деца (девојчиња и момчиња) Роми интегрирани во предучилишното образование

**Реализатор:**

* Сектор за јавни дејности - Одделение за здравствена, социјална и заштита на деца
* Детски градинки во Општина Центар

**Период на реализација:** во континуитет

**Буџет: 300.000,00 денари**

1. **НАГРАДИ ЗА НАЈДОБРИТЕ ВОСПИТУВАЧКИ, НЕГУВАТЕЛКИ, СТРУЧНИ (СО)РАБОТНИЦИ И ПОМОШНО-ТЕХНИЧКИ ПЕРСОНАЛ ВО ДЕТСКИТЕ ГРАДИНКИ ВО ОПШТИНА ЦЕНТАР-СКОПЈЕ**

Главната улога во поставувањето на темелите на воспитување и образување на секој поединец во првите шест години од животот, покрај родителите, ја има професионалниот кадар што работи во предучилишното образование, со особен акцент на воспитувачките и на негувателките, како и стручни служби (социјален работник, психолог, педагог, музички педагог, дефектолог, логопед, професор по физичко вопситување) од детските градинки.

Нивната основна работа со децата е продлабочување на сите активности за поквалитетно згрижување, воспитание и образование, пред сѐ, создавање стимулативни услови за развој на детето и развивање на неговите позитивни страни и творечки потенцијали.

Од тие причини Општина Центар-Скопје сака да ги мотивира сите учесници во згрижувањето, негата и воспитувањето на децата од предучилишна возраст, односно негувателките, воспитувачките, стручните (со)работници, но и помошно-техничкиот персонал од сите градинки на Општина Центар-Скопје. Предвидената награда е во паричен износ.

Веруваме дека на тој начин ќе ги поттикнеме стимулот и мотивацијата кај негувателките, воспитувачките и на сите оние што, директно или индиректно, придонесуваат во работата со деца.

Постапката за избор на најдобар воспитувач, негувател, стручен (со)работник и помошно-технички персонал на ниво на секоја од трите градинки и ќе се одвива со следнава динамика:

* Воспоставување Комисијата за избор на најдобар воспитувач, негувател, стручен (со)работник и помошно-технички персонал;
* Секоја детска градинка доставува предлог од по тројца кандидати за воспитувач, негувател, стручни соработници и помошно-технички персонал. Предлогот предвидува професионална биографија за кандидатот, потврда за учество на обуки, семинари и други активности за стручно усовршување, потврда за учество во проекти и организација на проекти и манифестации
* Комисијата ги разгледува пристигнатите предлози и врз основа на претходно дефинираните критериуми за избор на трите категории одлучува за финалниот избор.

Доколку условите дозволуваат, доделувањето сертификати за најдобрите се реализира на завршна манифестација со пригодна програма организирана од градинката домаќин.

**Целни групи:**

* Воспитен кадар од детските градинки во Општина Центар

**Очекувани резултати:**

* Мотивирани негувателки, воспитувачки, стручни (со)работници и помошно-технички персонал за нивна ангажираност и посветеност во работата со деца, како и поголема креативност и желба за вклучување на различни проекти и дополнителни активности

**Реализатор:**

* Сектор за јавни дејности - Одделение за здравствена, социјална и заштита на деца
* Детски градинки во Општина Центар

**Период на реализација:** февруари-јуни 2024

**Буџет: 550.000,00 денари**

1. **ОДБЕЛЕЖУВАЊЕ НА СВЕТСКИОТ ДЕН НА ЗДРАВА ХРАНА - 16 ОКТОМВРИ**

Светскиот ден на храната е меѓународен ден за здрава храна што на 16 октомври се одбележува секаде низ светот, при што се реализираат различни активности со кои се развива свеста за значењето на храната, како природен извор на енергија и здравје.

Ако се земе предвид придобивката од консумирањето здрава храна и од формирањето здрави навики уште од најмала возраст, целта на овој настан е информирање и стекнување знаења и формирање соодветно однесување во однос на здравите и правилните навики во исхраната, особено кај децата и кај младите, а со тоа индиректно и кај пошироката популација.

Со разновидни креативни активности и работилници за предучилишна возраст, цела недела во октомври ќе се одбележи Светскиот ден на здравата храна, а на самиот ден ќе се презентираат реализираните креативните активности преку веб-страницата на Општината.

**Целни групи:** децата од трите детски градинки во Општина Центар-Скопје

**Очекувани резултати:**

* Децата од предучилишна возраст учат и се информираат што треба да се јаде, што е здрава храна, кои се правилните и здравите навки во исхраната и како таа влијае врз здравјето на луѓето. Особено да се воочи придобивката од консумирањето здрава храна во период на вонредни здравствени услови на глобално ниво.

**Реализатор:**

* Сектор за јавни дејности - Одделение за здравствена, социјална заштита и заштита на децата е координатор на проектот.
* Трите детски градинки во Општина Центар-Скопје во кои ќе се одржуваат интерактивно-едукативните работилница со пригодна програма, а активно ќе учествуваат децата. Работилниците ќе бидат во соработка со нутриционисти и предавачи за здрава.

**Период на реализација:** октомври 2024 година

**Буџет**: **60.000,00 денари**

1. **ПАРТИЦИПАЦИЈА НА СРЕДСТВА ЗА ХИГИЕНА**

Обезбедувањето здрава и чиста средина за децата подразбира одржување хигиена на оптимално ниво. Современите услови на живеење бараат користење на голем број средства за одржување на хигиената кај децата, просториите за дневен престој, чајните кујни, тоалетите и сл.

Секојдневните состојби со најразлични видови вируси и бактерии уште повеќе ја наметнуваат потребата од повеќекратно секојдневно чистење и дезинфицирање, како на работните површни, така и на лична и превентивна заштита на децата и вработените. И во иднина останува понудата на производи за лична и колективна заштита, како што се: течен сапун, влажни марамчиња, тоалетна хартија, разни видови дезинфекциски средства и средства за чистење и др. Со планираните средства Општина Центар ќе распише јавна набавка за средства за хигиена и по потпишувањето договор со економскиот оператор за тоа ќе ги извести градинките. Тие со писмен налог ќе може да вршат нарачки од операторот, а фактурите ќе ги плаќа Општината.

**Целни групи:** деца од детските градинки од Општина Центар

**Очекувани резултати:**

* Обезбедување хигиена на оптимално ниво во детските градинки

**Реализатор:**

* Сектор за јавни дејности - Одделение за здравствена, социјална и заштита на деца
* Детски градинки во Општина Центар

**Период на реализација:** континуирано

**Буџет**: **900.000,00 денари**

1. **ЦЕНТАР ПЕЕ - ПРОЛЕТНО ДЕФИЛЕ**

Во рамките на проектот „Центар пее“ предвидено е одбележување на доаѓањето на пролетта преку музички настап на децата од детските градинки на територија на Општина Центар- Скопје. Планирано е настанот да одржи во Паркот на франкофонијата, каде што на еден ден од пролетта ќе настапат детските хорови од трите детски градинки во Општината. Децата ќе настапат на тема пролет, будење на пролетта и звуците на природата, здрава и чиста животна средина.

По тој повод децата ќе дефилираат во костими што го симболизираат доаѓањето на пролетта. Потоа по однапред договорен редослед ќе настапат со своите изведби.

Со оглед на возраста на децата вклучени во проектот, настанот нема да има натпреварувачки карактер, туку ревијален, односно децата ќе имаат можност да се претстават со своите настапи, да се дружат и да се забавуваат.

**Целна група:**

-  Детски хорови од трите градинки на територија на Општина Центар

**Очекувани резултати:**

-       Одбележан Ден на пролетта преку ревијални настапи на детските хорови на градинките во Општина Центар;

-       Одржан настан на тема пролет, будење на пролетта и звуците на природата, здрава и чиста животна животна средина;

-       Дружење и игра на децата од трите детски градинки

**Време на реализација**: февруари-април 2024 година

**Реализатор**: Општина Центар - Сектор за јавни дејности и детски градинки на територија на Општина Центар

**Буџет: 10.000,00 денари**

1. **ТЕАТАР ПО МЕРКА НА ДЕЦАТА**

Креативноста не треба да биде потценета. Креативноста кај децата е многу важна бидејќи помага да се учат когнитивните вештини и научното размислување.

Во раното детство креативноста често е социјален акт. Пеење, играње, куклен театар, сите заедно го учат детето како да обрне внимание на другите, како и да развива разбирање на социјалните правила за давање и земање и соработка.   
Работењето со креативни материјали, нивно обликување, сечење, лепење, боење со четка го поттикнува развојот на моторните функции, како и координацијата на очите и рацете.

Креативните активности, играњето игри, актерството и театарските перформанси им помагаат на децата да развијат концентрација и когнитивно учење. Нивната имагинација е искористена целосно и ги охрабрува да развиваат нови идеи и да размислуваат без ограничувања бидејќи креативноста вклучува истражување и решавање проблеми.

Станува збор за проект што ќе се реализира во текот на февруари - март 2024 година и се однесува на избор на најдобра театарска претстава подготвена од децата под менторство на воспитувачките и негувателките од трите детски градинки на територија на Општина Центар. Најдобрата театарска претстава ќе има можност да учествува на манифестацијата што ќе се одржи по повод Светскиот ден на театарот на 27 март 2024 година.

Динамика на реализација на активностите:

* Работни средби со директори и персонал во градинките за воведување во идејата на проектот;
* Одредување лица за контакт од секој објект за понатамошна соработка;
* Формирање комисија за избор на најдобра театарска претстава во секоја од трите детски градинки;
* Избор на тема во координација со воспитно-згрижувачкиот пероснал на која ќе се подготвува претставата;
* Следење на процесот на подготовка на претставата;
* Избор на најдобра театарска претстава во трите детски градинки;
* Изведба на најдобрата театарска претстава на манифестацијата што ќе се одржи по повод Светскиот ден на театарот (27 март 2024 година);
* Набавка и доделување подароци - потребен дидактички материјал наменет за учесниците во претставата и одговорниот персонал за секоја градинка.

**Целни групи:** деца од детските градинки на територија на Општина Центар-Скопје

**Време на реализација:** февруари - март 2024 година

**Одговорен за реализација:** Одделение за здравствена, социјална заштита и заштита на деца, Сектор за јавни дејности во координација со детските градинки на територија на Општина Центар-Скопје.

**Очекувани резултати:**

* Подготвени три театарски претстави од детските градинки на територија на Општината
* Поттикнати уметнички, креативни потенцијали и способности за актерство кај децата од детските градинки во Општина Центар

**Вкупен буџет: 60.000,00 денари**

1. **НАБАВКА НА СМАРТ ТАБЛИ**

Напредокот на технологијата и интерактивните комуникации забрзано го движат развојот на економијата, образованието и комуникациите во светот. Општина Центар од својот Буџет ќе издвои средства за набавка на смарт табли за детските градинки, со цел подобрување и олеснување на работата, како на воспитниот кадар што работи во градинките, така и на децата. **Смарт таблите ќе бидат еден вид дополнителни алатки преку кои децата ќе ја развиваат својата иновативност, способноста за решавање задачи, индивидуалниот, но и колективниот пристап за учење, распознавање на дадените задачи** што подоцна ќе им служат како добра основа за полесно и побрзо совладување на одредени содржини.

**Очекувани резултати:**

-  подобрување на процесот на учење и користење на информатички алатки

-  поголема ефективност во исполнувањето на целите на содржините во процесот на учење

**Реализатор:**Општина Центар

**Вкупно средства: 300.000,00 денари**

1. **ПЛАЌАЊЕ СМЕТКИ ЗА ЕЛЕКТРИЧНА ЕНЕРГИЈА ВО ДЕТСКИ ГРАДИНКИ**

Иако се очекува средствата од блок-дотациите што се трансферираат од Министерството за труд и социјална политика на Република Северна Македонија за плаќање на комуналните трошоци на детските градинки да бидат задоволени во голема мера, сепак Општина Центар ќе врши доисплата на сметките за електрична енергија, особено онаму каде што недостигаат финансиски средства. За таа цел на детските градинки ќе им бидат префрлени средства со кои тие ќе може да ги намируваат трошоците за гореспоменатите потреби.

**Реализатор:** Општина Центар

**Буџет: 0,00 денари**

1. **ФИНАНСИСКА ПОДДРШКА НА ДЕТСКИТЕ ГРАДИНКИ НА ОПШТИНА ЦЕНТАР-СКОПЈЕ ЗА АНГАЖИРАЊЕ ДОПОЛНИТЕЛЕН ВОСПИТЕН КАДАР (ВОСПИТУВАЧКИ, НЕГУВАТЕЛКИ И ХИГИЕНИЧАРКИ)**

Земајќи ги предвид проблемите со кои се соочуваат градинките за престој на веќе запишани деца и упис на нови, во согласност со нормативот за присуство на деца во

групите што е пропишан од надлежните институции, утврдено е дека капацитетите на наведените установи веќе максимално се искористени.

Со оглед на тоа дека детските градинки функционираат во согласност со Законот за заштита на децата, тие се распоредени во повеќе групи, така што се јавува потреба за дополнување на бројот на лица од категоријата воспитен кадар (конкретно воспитувачки и негувателки) што би се грижел и работел со децата згрижени во градинката, како и лица од помошно-техничкиот персонал што се одговорни за одржување на хигиената во градинките.

Од тие причини, а во координација со детските градинки, Општината ќе обезбеди финансиска поддршка за ангажирање дополнителен воспитен кадар (девет лица: три воспитувачки и шест негувателки) во детските градинки:

- ЈУДГ ОЦ „13 Ноември“ - 3 лица: 1 воспитувач и 2 негуватели;

- ЈУДГ ОЦ „Кочо Рацин“ - 3 лица: 1 воспитувач, 2 негувателки;

- ЈУДГ ОЦ „Раде Ј. Корчагин“ - 3 лица: 1 воспитувач, 2 негувателки.

Потребниот износ за нивниот ангажман ќе биде префрлан од Општината на сметка на детските градинки и ангажманот и понатамошната исплата ќе се одвива според постапките на градинката, а во согласност со надлежните законски процедури.

**Очекувани резултати:**

* Овозможени подобрени услови за престој и грижа на децата згрижени во детските градинки во Општина Центар
* Зголемен број на вработени лица во секоја од градинките во согласност со нивните потреби
* Подобрени хигиенски услови во објектите на детските градинки во Општина Центар

**Реализатор:**

* Сектор за јавни дејности - Одделение за здравствена, социјална заштита и заштита на деца
* Трите детски градинки во Општина Центар-Скопје

**Период на реализација:** во текот на целата година за која се однесува Програмата

**Буџет: 1.500.000,00 денари**

1. **ПАРТИЦИПАЦИЈА НА ТРОШОЦИ ЗА ПРЕСТОЈ ЗА ДЕЦА ЧИИ СЕМЕЈСТВА СЕ ВО СОЦИЈАЛЕН РИЗИК**

Партиципацијата, како право за заштита на децата, претставува ослободување на дел од

цената што паѓа на товар на родителот во трошоците за згрижување, воспитание, одмор и

рекреација на децата во јавните установи за деца. Правото на партиципација во трошоците за згрижување и воспитание на дете од предучилишна возраст се обезбедува за самохран родител што е корисник на гарантирана минимална помош во согласност со Законот за социјална заштита за дете згрижено во јавна установа за деца - детска градинка. Од јавната установа за деца - детска градинка најдоцна до петти во месецот се доставува до основачот - Општината извештај за оствареното право на партиципација во согласност со Правилникот за остварување на правото на партиципација за трошоците за

згрижување, воспитание, одмор и рекреација на деца во јавните установи за деца. Со оглед на фактот дека во Општина Центар веќе има деца што ги исполнуваат горенаведените критериуми, основачот, Општина Центар, треба да ги обезбеди потребните средства.

**Целни групи:**

* децата од детските градинки во Општина Центар-Скопје што се во социјален ризик

**Очекувани резултати:**

* Помош на родителите со лоша материјална состојба за непречено вклучување на нивното дете во процесот на згрижување и социјализација со другите деца

**Реализатор:**

* Сектор за јавни дејности - Одделение за социјална и здравствена заштита и заштита на децата;
* Трите детски градинки во Општина Центар

**Период на реализација**: континуирано цела година

**Буџет**: **100.000,00 денари**

1. **УНАПРЕДУВАЊЕ НА ОРАЛНОТО ЗДРАВЈЕ КАЈ ДЕЦАТА ОД ПРЕДУЧИЛИШНА И УЧИЛИШНА ВОЗРАСТ, ГРАЃАНИТЕ ОД СОЦИЈАЛНО ЗАГРОЗЕНИ СЕМЕЈСТВА И КОРИСНИЦИТЕ НА ПЕНЗИЈА**

Примарна цел на овој проект е подигнување на свеста, превенција на оралните заболувања и одржување здрава орална хигиена кај децата од предучилишна и училишна возраст, граѓаните од социјално загрозени семејства и корисниците на пензија жители на Општина Центар-Скопје. Сите клинички процедури ќе бидат изведени во рамките на практичната настава со студентите од Стоматолошки факултет, а под надзор на наставно-научниот, научниот и соработничкиот кадар на Факултетот. Заинтересираните лица ќе може да закажат термин од понеделник до петок од 08:00 до 14:00 часот, на телефонскиот број на Универзитетот „Св. Кирил и Методиј” - Скопје, Стоматолошки факултет-Скопје, по принципот прв дојден прв услужен. Учесниците во проектот преку санирање на оралните заболувања, освен придобивките за здравјето, ќе се здобијат и со поголема самодоверба што ќе влијае и врз социјалниот општествен аспект.

**Целни групи:**

* Деца од предучилишна и училишна возраст (до 18 години), жители на територија на Општина Центар-Скопје,
* Граѓани од социјално загрозени семејства (кои имаат потврда од МТСП), жители на територија на Општина Центар-Скопје и
* Корисници на пензија, жители на територија на Општина Центар-Скопје.

**Потребни документи:**

* За децата од предучилишна и училишна возраст (до 18 години), со важечка лична карта од родител/старател жители на територија на Општина Центар-Скопје,
* За граѓаните од социјално загрозени семејства со важечка лична карта и потврда од МТСП, жители на територија на Општина Центар-Скопје и
* За корисници на пензија, со важечка лична карта и чек од пензија од последниот месец, жители на територија на Општина Центар-Скопје.

**Очекувани резултати:**

* Полесен пристап на децата од предучилишна и училишна возраст, граѓаните од социјално загрозени семејства и корисниците на пензија до поголем обем на стоматолошки здравствени услуги што ќе бидат сеопфатни, квалитетни, превентивни и куративни услуги;
* Зголемување на свесноста за потребата за грижа за оралното здравје и превенцијата на оралните заболувања кај индиректните корисници и др.

**Реализатор:**

* Сектор за јавни дејности - Одделение за социјална и здравствена заштита и заштита на децата;
* Универзитет „Св. Кирил и Методиј”-Скопје, Стоматолошки факултет - Скопје.

**Период на реализација**: континуирано во текот на цела година

**Буџет**: **0,00 денари**

1. **БЕСПЛАТЕН ПРЕВОЗ ЗА ЛИЦАТА СО ПОПРЕЧЕНОСТ**

Попреченоста значително влијае врз секојдневните активности и затоа Општина Центар-Скопје сака да ги направи подостапни социјалните сервиси. Целта на овој проект е лицата со попреченост, доколку користат здравствена услуга, да добијат бесплатен превоз до потребната здравствена установа. Корисникот со живеалиште во Општина Центар-Скопје со телесна попреченост или поради болест е во лежечка состојба (неподвижен), а има потреба од превоз, својот термин би го закажал однапред на телефонскиот број на Црвен крст за превоз до здравствената установа. Со остварување на еден телефонски повик може да се закаже превоз за еден корисник, до една конкретна дестинација, а заинтересираните лица може да се јават секој ден (од понеделник до петок), од 06:00 до 00:00 часот, на телефонскиот број на Црвен крст, транспортот се врши во работни денови од понеделник до петок од 08:00 до 16:00 часот, а термин за превоз се закажува минимум 24 часа однапред, по принципот прв дојден прв услужен.

**Целни групи:**

* Лица со телесна попреченост над 18 години (жени и мажи), кои користат ортопедско помагало (инвалидски колички, дубаци или одалки), а живеат на територија на Општина Центар-Скопје;
* Лица над 18 години што не користат ортопедско помагало, но поради болест се во лежечка состојба (неподвижни).

**Очекувани резултати:**

* Преку овој проект на лицата со телесна попреченост и на лицата што поради болест се во лежечка состојба (неподвижни), ќе им се овозможи полесен пристап до здравствената установа.

**Реализатор:**

* Сектор за јавни дејности - Одделение за социјална и здравствена заштита и заштита на децата;
* Црвен крст на Град Скопје.

**Период на реализација**: континуирано во текот на цела година

**Буџет**: **500.000,00 денари**

1. **ОФТАЛМОЛОШКИ И СТОМАТОЛОШКИ ПРЕГЛЕДИ ЗА ДЕЦАТА ОД ГОЛЕМИТЕ ГРУПИ**

Специјалистички офталмолошки и стоматолошки прегледи за деца потребно е да се направи пред детето да тргне во училиште, особено е важно навременото детектирање и коригирање на проблемите со видот и забите бидејќи тие може да влијаат врз нивниот физички и интелектуален развој, т.е. во учењето, зборувањето, приспособувањето во училиште, како и во спортско-рекреативните активности.

Во оваа смисла, особено важно е рано да се забележатат проблемите со видот и забите кај децата бидејќи така ќе се постигнат и многу подобри резултати, но и според член 60 од Законот за основното образование, каде што се наведени потребните документи/критериуми за запишување во училиште, поточно при запишувањето на детето во прво одделение родителот/старателот е должен да достави потврда за офталмолошки и стоматолошки преглед издадена од надлежна здравствена установа.

**Целни групи:**

* децата од возрасните групи од сите детски градинки на територија на Општина Центар-Скопје и децата што ќе се запишат во прво одделение и живеат на територија на Општина Центар-Скопје.

**Очекувани резултати:**

* Преку овие прегледи во дадените термини за Општина Центар-Скопје, децата од возрасните групи од детските градинки и децата што живеат на територија на Општина Центар–Скопје ќе бидат прегледани пред да тргнат во училиште и наедно ќе добијат потврда за запишување во училиште, а родителите ќе немаат потреба од претходно закажување или чекање за слободен термин.

**Реализатор:**

* Сектор за јавни дејности - Одделение за социјална и здравствена заштита и заштита на децата;
* Јавна здравствена установа - Здравствен дом Скопје.

**Период на реализација**: февруари - април 2024 година

**Буџет**: **0,00 денари**

1. **ЕДУКАЦИЈА ЗА ЗДРАВСТВЕНА ЗАШТИТА**

Предвидено е оваа активност да се реализира во соработка со Црвен крст, со цел децата да се здобијат со знаења во врска со здравствената заштита.

Главна цел на овој проект е децата уште од најрана возраст да стекнат навики за важноста на личната хигиена, како да се заштитат од бактерии и вируси, како да се заштитат за време на пандемија и др. Целта е запознавање со здравствената заштита уште од најрана возраст, како и подигнување на свеста на семејствата и заедницата за важноста на здравствената заштита.

Родов паритет на обучувачи, родов паритет на ученици опфатени во едукација

**Целни групи:**

* децата од возрасните групи во детските градинки во Општина Центар-Скопје

**Очекувани резултати:**

* Преку овој настан децата ќе научат што значи хигиена, како да се заштитат од бактерии и вируси и др. Тоа придонесува за зголемена информираност кај децата и стекнување знаења за здравите и правилните навики.

**Реализатор:**

* Сектор за јавни дејности - Одделение за социјална и здравствена заштита и заштита на децата;
* Црвен крст-Центар.

**Период на реализација**: март - јуни 2024 година

**Буџет**: **0,00 денари**

|  |  |  |  |
| --- | --- | --- | --- |
| **РЕД.БР.** | **АКТИВНОСТ** | **ПЕРИОД НА РЕАЛИЗАЦИЈА** | **ПЛАНИРАНИ СРЕДСТВА (денари)** |
| 1 | ДОДЕЛУВАЊЕ ПАРИЧНА ПОМОШ ЗА НОВОРОДЕНЧЕ - СРЕДСТВА ПРЕДВИДЕНИ ОД БУЏЕТОТ НА ОПШТИНА ЦЕНТАР-СКОПЈЕ ЗА 2024 ГОДИНА | континуирано | 2.500.000,00 |
| 2 | СЕРВИС ЗА СТАРИ ЛИЦА | континуирано | 4.900.000,00 |
| 3 | ПРАВО НА ФИНАНСИСКА ПОМОШ И ПОДДРШКА НА ЖИТЕЛИ НА ОПШТИНА ЦЕНТАР-СКОПЈЕ | континуирано | 2.500.000,00 |
| 4 | ИНКЛУЗИЈА НА ДЕЦА РОМИ ВО ЈАВНИТЕ ОБРАЗОВНИ УСТАНОВИ - ДЕТСКИ ГРАДИНКИ ВО ОПШТИНА ЦЕНТАР-СКОПЈЕ | континуирано | 300.000,00 |
| 5 | НАГРАДИ ЗА НАЈДОБРИ ВОСПИТУВАЧКИ, НЕГУВАТЕЛКИ И СТРУЧНИ (СО)РАБОТНИЦИ ВО ЈАВНИТЕ ДЕТСКИ ГРАДИНКИ ВО ОПШТИНА ЦЕНТАР-СКОПЈЕ | март - јуни 2024 | 550.000,00 |
| 6 | ОДБЕЛЕЖУВАЊЕ НА СВЕТСКИОТ ДЕН ЗА ЗДРАВА ХРАНА | септември - октомври 2024 | 60.000,00 |
| 7 | ПАРТИЦИПАЦИЈА НА СРЕДСТВА ЗА ХИГИЕНА | континуирано | 900.000,00 |
| 8 | ЦЕНТАР ПЕЕ - ПРОЛЕТНО ДЕФИЛЕ | февруари - април 2024 | 10.000,00 |
| 9 | ТЕАТАР ПО МЕРКА НА ДЕЦАТА | февруари - март 2024 | 60.000,00 |
| 10 | НАБАВКА НА СМАРТ ТАБЛИ | мај-јули 2024 | 300.000,00 |
| 11 | ПЛАЌАЊЕ СМЕТКИ ЗА ЕЛЕКТРИЧНА ЕНЕРГИЈА И ПАРНО ГРЕЕЊЕ ВО ДЕТСКИ ГРАДИНКИ | континуирано | 0,00 |

|  |  |  |  |
| --- | --- | --- | --- |
| 12 | ФИНАНСИСКА ПОДДРШКА НА ДЕТСКИТЕ ГРАДИНКИ НА ОПШТИНА ЦЕНТАР-СКОПЈЕ ЗА АНГАЖИРАЊЕ ДОПОЛНИТЕЛЕН ВОСПИТЕН КАДАР (ВОСПИТУВАЧКИ И НЕГУВАТЕЛКИ) | континуирано | 1.500.000,00 |
| 13 | ПАРТИЦИПАЦИЈА НА ТРОШОЦИ ЗА ПРЕСТОЈ ЗА ДЕЦА ЧИИ СЕМЕЈСТВА СЕ ВО СОЦИЈАЛЕН РИЗИК | континуирано | 100.000,00 |
| 14 | УНАПРЕДУВАЊЕ НА ОРАЛНОТО ЗДРАВЈЕ КАЈ ДЕЦА ОД ПРЕДУЧИЛИШНА И УЧИЛИШНА ВОЗРАСТ, ГРАЃАНИ ОД СОЦИЈАЛНО ЗАГРОЗЕНИ СЕМЕЈСТВА И КОРИСНИЦИ НА ПЕНЗИЈА | контионуирано | 0,00 |
| 15 | БЕСПЛАТЕН ПРЕВОЗ ЗА ЛИЦАТА СО ПОПРЕЧЕНОСТ | континуирно | 500.000,00 |
| 16 | ОФТАЛМОЛОШКИ И СТОМАТОЛОШКИ ПРЕГЛЕДИ ЗА ДЕЦАТА ОД ГОЛЕМИТЕ ГРУПИ | февруари - април 2024 година | 0,00 |
| 17 | ЕДУКАЦИЈА ЗА ЗДРАВСТВЕНА ЗАШТИТА | март - јуни 2024 | 0,00 |
|  |  | **ВКУПНО** | **14.180.000,00** |

# 

# ОЧЕКУВАНИ РЕЗУЛТАТИ И ПОКАЗАТЕЛИ НА ГОДИШНАТА ПРОГРАМА

* 1. *Инклузија на граѓани од ранливи категории*
  2. *Инклузија на сите деца во предучилишниот образовен процес*
  3. *Унапреден систем за социјална и здравствена заштита на локално ниво*
  4. *Социјални услуги достапни за граѓаните од ранливи категории на локално ниво*
  5. *Еднакви можности за сите социјални категории*
  6. *Безбедна средина за учење и дружење*

**ФИНАНСИРАЊЕ**

Финансирањето на активностите утврдени со оваа Програма во износ од **14.180.000,00 денари** е предвидено со Буџетот на Општина Центар за 2024 година.

Определени финансиски средства може да бидат обезбедени и од спонзорства и од донации.

За активностите од областа што ги опфаќа Програмата, а кои со својата актуелност, квалитет и општествен интерес ќе се појават во текот на 2024 година ќе бидат предвидени дополнителни финансиски средства од Буџетот на Општина Центар.

При реализацијата на Програмата ќе се води родова статистика, со цел во иднина да придонесеме за подобро родово одговорно буџетирање во оваа област. Индикатори со кои ќе се следи реализацијата на програмата од родов аспект ќе биде бројот на корисници по пол што се финансираат од оваа Програма.

**ЗАВРШНА ОДРЕДБА**

Оваа Програма стапува на сила на денот на објавувањето во „Службен гласник на Општина Центар-Скопје“.

Бр. 08-5640/40 Совет на Општина Центар-Скопје

28.12.2023 година Претседавач

С к о п ј е Виолета Велковска

Врз основа на член 36 став 1 точка 3 и член 64 став 1 од Статутот на Општина Центар-Скопје („Службен гласник на Општина Центар-Скопје“ бр. 1/06; 12/15; 9/19; 14/19; 1/21 и 11/21), Градоначалникот на Општина Центар-Скопје донесе

**Р Е Ш Е Н И Е**

**за објавување на Програмата за култура на**

**Општина Центар-Скопје за 2024 година**

Се објавува Програмата за култура на Општина Центар-Скопје за 2024 година,

што Советот на Општина Центар-Скопје ја донесе на 31. седница, одржана на 28.12.2023 година.

Бр. 09-5640/43 ГРАДОНАЧАЛНИК

28.12.2023 година на Општина Центар-Скопје

С к о п ј е м-р Горан Герасимовски

Изготвил: Д. Наумоска Радончиќ

Контролирал: Г. Мицевски

Врз основа на член 36 став 1 точка 3 и член 64 став 1 од Статутот на Општина Центар-Скопје („Службен гласник на Општина Центар-Скопје“ бр. 1/06; 12/15; 9/19; 14/19; 1/21 и 11/21), Градоначалникот на Општина Центар-Скопје донесе

**Р Е Ш Е Н И Е**

**за објавување на Програмата за култура на**

**Општина Центар-Скопје за 2024 година**

Се објавува Програмата за култура на Општина Центар-Скопје за 2024 година,

што Советот на Општина Центар-Скопје ја донесе на 31. седница, одржана на 28.12.2023 година.

Бр. 09-5640/43 ГРАДОНАЧАЛНИК

28.12.2023 година на Општина Центар-Скопје

С к о п ј е м-р Горан Герасимовски

Изготвил: Д. Наумоска Радончиќ

Контролирал: Г. Мицевски

Врз основа на член 22 став 1 точка 5 од Законот за локалната самоуправа („Службен весник на РМ“ бр. 05/02) и член 15 став 1 точка 5 од Статутот на Општина Центар-Скопје („Службен гласник на Општина Центар-Скопје“ бр. 1/06; 12/15; 9/19; 14/19; 1/21 и 11/21), Советот на Општина Центар-Скопје на 31. седница, одржана на 28.12.2023 година, донесе

**П Р О Г Р А М А**

**за култура на Општина Центар-Скопје**

**за 2024 година**

Со донесувањето на системските закони што се однесуваат на локалната самоуправа, а во контекст на процесот на децентрализација, општините добиваат и надлежност во однос на задоволувањето на културните права и потреби на граѓаните. Општинските културни активности и активностите на локалните културни установи и здруженија на граѓани во непосреден контакт со граѓаните многу попрецизно ќе ги откријат нивните културни потреби и формите за нивно задоволување, со што ќе го направат културниот живот во Општината побогат, поразновиден, подинамичен и поквалитетен.

# НАЧИН И МЕТОДОЛОГИЈА НА ПОДГОТОВКА НА ПРОГРАМАТА

Програмата за култура е подготвена во координација со претставниците од Советот на Општина Центар-Скопје, Одделението за култура, граѓаните и граѓанските организации, со што се овозможи граѓаните да бидат вклучени во процесот на одлучување и преку свои предлози и идеи за проекти и активности таа да претставува отсликување на потребите на граѓаните.

# ЦЕЛНИ ГРУПИ И КРАЈНИ КОРИСНИЦИ

# Општо целни групи

Програмата на Одделението за култура ги таргетира граѓаните на Општина Центар-Скопје, вклучително и најмладите. Преку активностите и проектите предвидени во Програмата се опфаќаат и граѓанските организации што придонесуваат во развојот на инклузивниот процес за вклученост во процесот на одлучување. Оваа Програма предвидува и директна соработка со граѓанските организации што укажува на фактот дека тие ни се главна таргет-група.

# Крајни корисници

* Сите генерации жители во Општината.

# ЦЕЛ / ПРИОРИТЕТИ НА ПРОГРАМАТА

# Основни цели/приоритети

Основни цели на Програмата на Општина Центар-Скопје од областа на културата:

* Приближување на културата до сите граѓани.

Преку оваа цел треба да им се овозможи на сите граѓани на Општина Центар-Скопје рамноправно да учествуваат во културата и во културните случувања како творци и како корисници.

* Поттикнување на современото творештво, со посебен фокус на културните потреби на младите.

Земајќи ја предвид перспективата на културниот развој, особен фокус ќе биде ставен на обезбедувањето материјални претпоставки за творештвото и задоволувањето на културните потреби на младите. Ќе се поддржуваат и ќе се охрабруваат истражувањата и потребата од нови изразни средства, експериментите и користењето нови медиуми на естетска експресија, како и проектите и установите што се занимаваат со продукција и ширење на културните содржини и вредности за младата популација.

При реализацијата на Програмата ќе се води родова статистика со цел во иднина да придонесеме за подобро родово и одговорно буџетирање во оваа област. Индикатори со кои ќе се следи реализацијата на Програмата од родов аспект ќе биде бројот на корисници по пол што се финансираат од оваа Програма.

# Специфични цели/приоритети

* Подигнување на културата на повисоко ниво
* Промовирање на европските вредности
* Стимулирање на креативното творештво и изразување на младите
* Развивање на натпреварувачкиот дух кај младите од областа на културата
* Интерактивно искуство кај сите возрасни категории
* Анимација и зголемување на интересот за музичка уметност (популарна, класична, џез-музика)
* Поддршка на визуелната уметност
* Соработка со уметници-креативци од Општина Центар-Скопје
* Организирање дебати од областа на книжевноста
* Унапредување на соработката со национални институции од областа на културата
* Развивање и негување на културни афинитети кај пензионерите
* Поттикнување еднакво учество на мажите и жените, момчињата и девојчињата во културните манифестации и активности

# Одговорни сектори и одделенија

* Сектор за јавни дејности
* Одделение за култура

# Поврзаност со други области и сектори

* Одделение за образование, спорт и млади
* Одделение за детска и социјална заштита
* Сектор за поддршка на градоначалникот
* Град Скопје

# ПРОЕКТИ И АКТИВНОСТИ НА ПРОГРАМАТА

**Проекти во Програмата за култура за 2024 година**

* 1. **Прослава на животот на Горан Стефановски**

По повод роденденот на Горан Стефановски, водечки македонски драматург, сценарист, есеист, предавач и јавен интелектуалец, на 27 април ќе се организира интердисциплинарен настан „Славни музички коцкоглави“ - спој меѓу визуелната уметност и виртуозната музика, односно изложба и концерт во едно на тема големите личности во македонската музичка историја. Целна група на проектот се сите возрасни групи во Општината што се интересираат за современа музика, ликовна уметност и нови форми на интердисциплинарно уметничко творење.

**Време на реализација: април 2024 година**

**Реализатор: Одделение за култура**

**Вкупно средства: 300.000 денари**

**4.2 Ден на Општината - 3 Ноември**

Меѓународната соработка во областа на културата особено со збратимените општини е исклучително важна работа кога станува збор за отвореноста, соработката и имплементацијата на нови идеи за секоја општина. Оваа година Денот на Општината ќе се реализира во соработка со општините со кои имаме потпишано меморандуми за збратимување и соработка, при што на одбележувањето ќе бидат поканети како наши гости делегации од соседните земји. Во рамките на одблежувањето на денот ќе се организираат и соодветни културни активности.

**Време на реализација: ноември 2024 година**

**Реализатор: Одделение за култура**

**Вкупно средства:** **300.000 денари**

* 1. **Најдоброто од Центар**

Овој проект е наменет за претставување на младите таленти од Општина Центар што се ученици во основните општински училишта, а кои наедно се добитници на стипендија за култура. Настанот предвидува доделување решенија за стипендии на талентираните ученици, како и нивен музичко-сценски перформанс.

**Време на реализација: ноември 2024 година**

**Реализатор: Одделение за култура**

**Вкупно средства: за реализација на овој проект не се потребни финансиски средства**

* 1. **Светски ден на поезијата**

За Денот на поезијата - 21 март ќе реализираме проект поврзан со пишаниот збор и ќе му го посветиме на Петре М. Андреевски, а оваа година се навршуваат 90 години од неговото раѓање. Во рамките на проектот во општинските читалници ќе се организираат поетски читања на негови дела во соработка со литературните секции во општинските основни училишта и со Друштвото на писатели.

**Време на реализација: март 2024 година**

**Реализатор: Одделение за култура**

**Вкупно средства: 10.000 денари**

* 1. **Светски ден на уметноста**

Уличната перформативна уметност често и силно е присутна на улиците во поголемите светски и културни центри со многубројни музички, акробатски, танцувачки и друг вид изведувачи. По повод Светскиот ден на уметноста оваа година ќе бидат ангажирани улични артисти што преку својот перформанс ќе раскажат една центарска приказна.

**Време на реализација: април 2024 година**

**Реализатор: Одделение за култура**

**Вкупно средства: 50.000 денари**

* 1. **Возрасните за младите, младите за возрасните**

Во рамките на овој проект ќе се реализираат организирани средби на граѓаните од третата доба (пензионерите) на кои тие ќе имаат можност да ги запознаат помладите генерации со своите професии и струки. Предвидено е да се ангажираат од експерти до знаетчии што ќе можат своето знаење и умеење да им го пренесат на младите, да им помогнат во насочувањето кон идните професии или кон дополнителните дејности. Ќе направиме обид младите да ги презентираат своите согледувања за професиите што би им обезбедиле сигурна егзистенција. Наедно, во проектот е предвидено да се разгледаат теми од различни области. Настаните ќе се организираат во КСП Центар-Јадро, а нивниот број ќе се одреди во зависност од заинтересираноста.

**Време на реализација: втора половина од 2024 година**

**Реализатор: Одделение за култура**

**Вкупно средства: 10.000 денари**

* 1. **Музика лаб**

Целта на овој проект е да се откријат музичките таленти на учениците од нашите основни училишта. Исто така, со ова ќе се направи обид да се поттикне нивниот напредок и да се придонесе во нивната афирмација. Од целиот проект ќе биде подготвен видеозапис како документирано сведоштво за постигнатиот успех на младите таленти.

**Време на реализација: втора половина од 2024 година**

**Реализатор: Одделение за култура**

**Вкупно средства: 10.000 денари**

**4.8 Обезбедување простор и покривање на режиските трошоци за општинските читалници**

Општината обезбедува простор за своите читалници „Славко Јаневски“ и „Ацо Шопов“ и ги покрива трошоците за комуналии и кирија. Намената на читалниците, покрај едукативната дејност со големиот фонд книги со кои располагаат, е да се користат и како место за средби и дружења. Исто така, предвидено е плански да се организираат и одредени активности според потребите на секторите во Општината.

**Време на реализација: во текот на целата година**

**Реализатор: Одделение за култура**

**Вкупно средства: 900.000 денари**

**4.9 Мини мурали и графити**

Со цел да се збогати визуелниот изглед на објектите во Општината, планирано е на соодветни локации да се изработат мини мурали и графити. Тие ќе бидат наменети на познати и еминентни личности од сите сфери на животот што оставиле трага во својата професија. Во рамките на проектот ќе се спроведат теренски активности за утврдување на потенцијални локации за негова реализација. Оваа година предвидена е изработка на мурал на Благоја Дрнков, доајен на македонската документаристика и неприкосновен уметник во фотографското мајсторство.

**Време на реализација: втора половина од 2024 година**

**Реализатор: Одделение за култура**

**Вкупно средства: 260.000 денари**

**4.10 Нож и виљушка на европска чинија**

По повод одбележувањето на 15 мај - Меѓународниот ден на семејството, Општина Центар во соработка со соодветни институции ќе го организира настанот „Нож и виљушка на европска чинија“, со цел во него да се вклучат и претставници на земјите од соседството и од Европската Унија, од конзуларните претставништва и амбасадите. Во овој проект е планирано да бидат претставени карактеристични производи од прехранбената дејност преку традиционалната македонска и европска храна. Ова ќе претставува можност за сестрано претставување на различните култури, а гастрономските креативности ќе придонесат за запознавање со поинаков начин и стил на живеење. Настанот ќе биде збогатен со сценско-музички точки на културно-уметничките друштва „Орце Николов“ и „Кочо Рацин“. Исто така, во рамките на проектот ќе бидат организирани и креативни работилници за децата во кои ќе бидат вклучени и највозрасните жители на Општината како едукатори.

**Време на реализација: мај 2024 година**

**Реализатор: Одделение за култура; Сектор за поддршка на Градоначалник**

**Вкупно средства: 200.000 денари**

**4.11 Нешто што ќе остане**

„Нешто што ќе остане“ е проект што ќе биде традиционален и негова цел е афирмирање на македонската музика и поддршка на македонските изведувачи.Во светот што се менува, музичката нота на македонското поднебје го отсликува битот на битисувањето. Општина Центар настојува да даде свој придонес во афирмирањето на македонската музика преку организирање музички хепенинг на кој ќе се претстават наши уметници и жителите на градот ќе добијат забава и доживување. Ова е нешто што ќе остане од тие пред нас, нешто што ќе остане за нас и нешто што ќе остане за оние што доаѓаат по нас.

**Време на реализација: септември 2024 година**

**Реализатор: Одделение за култура**

**Вкупно средства: 1.500.000 денари**

**4.12 Вечер под ѕвездите**

Општина Центар ќе организира предновогодишно дружење за сите возрасни категории. Во проектот е предвидено да се организираат настани со кои ќе се обележи завршувањето на годината со надеж дека следната ќе биде поблагодатна за сите. Барем една вечер Општина Центар ќе им овозможи на граѓаните сите грижи да ги остават зад себе.

**Време на реализација: декември 2024 година**

**Реализатор: Одделение за култура; Сектор за поддршка на Градоначалник**

**Вкупно средства: 500.000 денари**

**4.13 На одмор сум, во Скопје сум**

Целта на овој проект е учениците во текот на летниот распуст, кои не се во можност да отпатуваат некаде во овој период, емоционално да бидат исполнети преку спортски и рекреативни активности, следење на детски театарски претстави и организирани креативни работилници. Предвидено е проектот да заврши со настан на кој ќе настапи популарен детски музички бенд и танцови здруженија што добиле финансиски средства од Конкурсот за поддршка на проекти од сите области на културата.

**Време на реализација:** **во текот на летниот распуст на учениците (јуни/август 2024 година)**

**Реализатор: Сите одделенија од Секторот за јавни дејности**

**Вкупно средства: 300.000 денари**

**4.14 Изработка на регистар на организации од областа на културата на територија на Општина Центар-Скопје**

Изработката на регистар на граѓански организации и здруженија произлегува од потребата да се добие подобар преглед и можност за комуникација со организациите и другите субјекти што дејствуваат во сите сфери на уметноста и културата во Општината, со цел нивна активна вклученост во креирањето на политиките, како и наоѓање нови модели на заемна соработка. Наедно, намената и примената на регистарот ќе значи и целосна информираност за бројот на организациите од областа на културата и насоката во која дејствуваат.

Регистарот на организации ќе се ажурира на годишно ниво и ќе содржи: податоци за организацијата (основни податоци, дејност во културата и контакт за организацијата).

Во рамките на овој проект, во посебен дел на активности, ќе биде опфатена изработка и на други регистри на субјекти од интерес (галерии, драмски студија, фолклорни ансамбли, библиотеки, читалници, културни соби, кафулиња итн.), со цел Општината да располага со квалитетни информации и содржини и да ги применува за реализирање на различни проекти од интерес за граѓаните.

**4.15 Културна мапа на Центар**

Изработката на културната мапа на Центар претставува неопходност за културна промоција на Општината. На територијата на Општина Центар, како централна општина на главниот град, се наоѓаат поголем број културни институции и недвижното културно богатство на градот. Преку проектот локалната самоуправа ќе изврши мапирање на овие објекти и знаменитости, со цел изработка на културна мапа што ќе биде достапна на веб-страницата на Општина Центар. Овој проект е обемен и подразбира неколку фази на изработка.

**4.16 Табеларен приказ на објекти заштитени со Законот за културно наследство што се наоѓаат на територијата на Општина Центар**

**4.17 Негување на старите традиции за Бадник, Маџир Маало и други маала**

Секоја година, почнувајќи од 1993 година, успешно опстанува скопската традиција за заедничка прослава на Бадник. Исто така, жителите на Маџир Маало и вљубениците во традицијата живеат за познатите Маџирмаалски средби. Овие два настана ја прават Општина Центар-Скопје место познато по негувањето на добрососедството, пријателството и традицијата. Општина Центар финансиски ќе поддржи и други маалски средби од ваков вид.

**Време на реализација: прва половина од 2024 година**

**Реализатор: Одделение за култура**

**Вкупно средства:** **190.000 денари**

**4.18 Доделување стипендии на талентирани ученици/ученички од областа на културното творештво**

За учениците/ученичките од основните училишта во Општината што постигнале врвни резултати на општински, регионални, државни и меѓународни натпревари предвидуваме стипендии според претходно утврдени критериуми и услови. Овие стипендии имаат цел да го стимулираат талентот за културно творештво кај младите.

**Време на реализација: тековната учебна година**

**Реализатор: Одделение за култура**

**Вкупно средства:** **900.000 денари**

**4.19 Европска престолнина на културата - Скопје 2028**

Во рамките на потпишаниот Меморандум за соработка со Град Скопје, Општина Центар, во согласност со своите надлежности за времетраењето на проектот „Европска престолнина на културата - Скопје 2028“, ќе организира културни настани и манифестации што ќе бидат составен дел од овој проект. Во зависност од програмските активности, на сите печатени материјали и електронски објави на видно поле ќе се постават логото на ЕПК, логото на Град Скопје и логото на Општина Центар-Скопје.

**Време на реализација: во текот на цела 2024 година**

**Реализатор: Одделение за култура, Град Скопје**

**Вкупно средства: за реализација на овој проект не се предвидени финансиски средства**

1. **ИНСТИТУЦИОНАЛНА ПОДДРШКА ЗА РЕАЛИЗАЦИЈА НА КУЛТУРНИ НАСТАНИ И ПРОЕКТИ ОД ЗНАЧЕЊЕ ЗА ОПШТИНАТА**
   1. **Поддршка на културни настани и проекти**

Општината планира да им излезе во пресрет на граѓански здруженија и физички лица од областа на културата и уметноста преку обезбедување простор за театарски претстави за деца и за возрасни, концерти и други форми на изразување.

**5.2** **Соработка со уметници и организирање работилници**

Реализација на соработка со различни уметници и здруженија, со цел негување на фолклорот, занаетчиството и слични културни вредности.

1. **ОДБЕЛЕЖУВАЊЕ НА НАСТАНИ И НА ЛИЧНОСТИ**

Во чест на македонскиот доајен Александар Џамбазов, за кого Општина Центар изработи мурал, ќе се организира соодветен настан за одбележување на двегодишнината од неговата смрт. На настанот ќе се реализираат активности со учество на познати македонски уметници и членови на хорот „Златно славејче“ што ќе претставува своевидно потсетување на музичкиот опус на основачот на детскиот фестивал.

**Време на реализација: јануари 2024 година**

**Реализатор: Одделение за култура**

**Вкупно средства: 30.000 денари**

# ОЧЕКУВАНИ РЕЗУЛТАТИ И ПОКАЗАТЕЛИ НА ГОДИШНАТА ПРОГРАМА

* Промоција на културната сцена на територијата на Општина Центар
* Стимулирање млади уметници
* Поддршка на граѓански организации што работат во областа на културата
* Развивање на креативните и на творечките вештини кај учениците/ученичките од основните општински училишта и кај децата од
* градинките во Општина Центар
* Промовирање на алтернативната сцена
* Промоција на историските знаменитости во Општина Центар
* Поттикнување дебати од областа на културата
* Промоција на скверови и културни установи во Општина Центар во насока на институционална поддршка на уметниците
* Поттикнување на млади писатели, театарски и филмски уметници, музичари
* Стимулирање на интерактивно искуство преку разни манифестации

1. **ФИНАНСИРАЊЕ** 
   1. **НАЧИН НА ФИНАНСИРАЊЕ**

Финансирањето на активностите утврдени со оваа Програма е предвидено со Буџетот на Општина Центар-Скопје за 2024 година.

Определени финансиски средства може да бидат обезбедени од спонзорства и од донации.

За одредени активости што не се содржани во Програмата, а за кои Советот на Општина Центар-Скопје, на предлог на Градоначалникот, ќе процени дека по својата актуелност и квалитет предизвикуваат поширок јавен интерес, ќе бидат предвидени дополнителни финансиски средства од Буџетот на Општина Центар-Скопје. Прегледот на финансиски средства за реализација на Програмата е составен дел на оваа Програма.

* 1. **ДРУГИ ФОРМИ НА ПОДДРШКА - Конкурс за поддршка на проекти од сите области на културата**

Во согласност со добрата практика на Општина Центар-Скопје ќе се распише Конкурс за финансиска поддршка на граѓанските здруженија што извршуваат дејности од сите области на културата. Средствата што се обезбедени од Буџетот на Општина Центар-Скопје за 2024 година имаат цел да го помогнат функционирањето на здруженијата со седиште на територијата на Општината, а наедно да го поттикнат и културниот напредок на младите и неафирмирани уметници. По завршувањето на проектите, секој реализатор е должен до Одделението за култура да достави Извештај за реализација на одобрените средства.

**Време на реализација: прва половина од 2024 година**

**Реализатор: Одделение за култура**

**Вкупно средства: 1.000.000,00 денари**

* 1. **ФИНАНСИСКА ПОДДРШКА НА МЕШОВИТА УСТАНОВА ОД ОБЛАСТА НА КУЛТУРАТА „КУЛТУРНО СОЦИЈАЛЕН ПРОСТОР ЦЕНТАР-ЈАДРО“**

Оваа установа е основана од Општина Центар-Скопје со Одлука за основање на мешовита установа од областа на културата („Службен гласник на Општина

Центар-Скопје“ бр. 15/16) и претставува единствен пример на цивилно-јавно партнерство од оваа област во Република Северна Македонија.

|  |  |  |  |  |
| --- | --- | --- | --- | --- |
|  |  |  | **КУЛТУРА** | **Планирани**  **средства**  **8.960.000,00** |
|  |  |  |  | |
|  |  |  | **Разни трансфери 8.960.000,00** | |
|  | **425920**  **425990**  **426990**  **420130**  **426210**  **425110**  **464990** |  | **Други трансфери**  **-Културни настани и манифестации:**  **Печатарски услуги**  **Други договорни улуги**  **Оперативни расходи**  **Хотелско сместување**  **Репрезентација**  **Најмување простор за читалници**  **-Негување на стари традиции за Бадник и Маџир Маало**  **-Финансиска поддршка на установата Центар-Јадро**  **-Конкурс за поддршка на проекти од сите области на културата** | **8.060.000,00**  55.000,00  1.960.000,00  1.155.000,00  200.000,00  100.000,00  900.000,00  190.000,00  2.500.000,00  1.000.000,00 |
|  | **464120** |  | **Стипендии за поддршка на млади таленти** | **900.000,00** |

Со предвидените средства Општина Центар ќе ги покрие режиските трошоци на КСП ЦЕНТАР-ЈАДРО, а во соработка со корисниците на оваа установа ќе реализира содржини од различни дисциплини и интердисциплинарни области наменети за пошироката заедница.

**Време на реализација: во текот на цела 2024 година**

**Реализатор: Одделение за култура, КСП ЦЕНТАР-ЈАДРО**

**Вкупно средства: 2.500.000,00 денари**

1. **ЗАВРШНА ОДРЕДБА**

Оваа Програма стапува на сила на денот на објавувањето во „Службен гласник на Општина Центар-Скопје“.

Бр. 08-5640/42 Совет на Општина Центар-Скопје

28.12.2023 година Претседавач

С к о п ј е Виолета Велковска